CELEX: 32017D0759
Language: el
Date: 2017-04-28 00:00:00
Title: Εκτελεστική απόφαση (ΕΕ) 2017/759 της Επιτροπής, της 28ης Απριλίου 2017, σχετικά με τα κοινά πρωτόκολλα και τους μορφότυπους δεδομένων που πρέπει να χρησιμοποιούνται από τους αερομεταφορείς κατά τη διαβίβαση δεδομένων PNR στις μονάδες στοιχείων επιβατών

29.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 113/48
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/759 ΤΗΣ ΕΠΙΤΡΟΠΉΣ
   της 28ης Απριλίου 2017
   σχετικά με τα κοινά πρωτόκολλα και τους μορφότυπους δεδομένων που πρέπει να χρησιμοποιούνται από τους αερομεταφορείς κατά τη διαβίβαση δεδομένων PNR στις μονάδες στοιχείων επιβατών
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία (EE) 2016/681 του Ευρωπαϊκού Κοινοβουλίου και του Συμβουλίου, της 27ης Απριλίου 2016, σχετικά με τη χρήση των δεδομένων που περιέχονται στις καταστάσεις ονομάτων επιβατών (PNR) για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων (1), και ιδίως το άρθρο 16 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία (ΕΕ) 2016/681, η Επιτροπή πρέπει να συντάξει κατάλογο των κοινών πρωτοκόλλων και των υποστηριζόμενων μορφότυπων δεδομένων που πρέπει να χρησιμοποιούνται από τους αερομεταφορείς κατά τη διαβίβαση δεδομένων από τις καταστάσεις ονομάτων επιβατών (PNR) στα κράτη μέλη. Οι αερομεταφορείς πρέπει να επιλέξουν από τον εν λόγω κατάλογο και να γνωστοποιήσουν στα κράτη μέλη το κοινό πρωτόκολλο και τον μορφότυπο δεδομένων που προτίθενται να χρησιμοποιήσουν.
            
         
               (2)
            
            
               Ο κατάλογος των επιλογών θα πρέπει να λαμβάνει υπόψη την υφιστάμενη κατάσταση του κλάδου, ώστε να καταστεί δυνατή η ταχεία εφαρμογή της οδηγίας (ΕΕ) 2016/681 και να μειωθούν οι αρνητικές οικονομικές επιπτώσεις για τους αερομεταφορείς. Ταυτόχρονα, οι προβλεπόμενες επιλογές θα πρέπει να διασφαλίζουν την ασφάλεια και την αξιοπιστία της διαβίβασης δεδομένων PNR.
            
         
               (3)
            
            
               Μικροί αερομεταφορείς που δεν εκτελούν πτήσεις σύμφωνα με συγκεκριμένο και δημοσιευμένο πρόγραμμα και οι οποίοι δεν διαθέτουν την απαραίτητη τεχνική υποδομή που θα τους επέτρεπε να χρησιμοποιούν τους μορφότυπους δεδομένων και τα πρωτόκολλα διαβίβασης που αναφέρονται στο παράρτημα, θα πρέπει να απαλλάσσονται από την υποχρέωση να χρησιμοποιούν τους εν λόγω μορφότυπους και πρωτόκολλα. Τα κράτη μέλη θα πρέπει να συμφωνούν διμερώς με τους εν λόγω αερομεταφορείς σχετικά με τα ηλεκτρονικά μέσα που θα χρησιμοποιούνται, ώστε να διασφαλίζεται επαρκές επίπεδο ασφάλειας για τη διαβίβαση δεδομένων PNR από τους αερομεταφορείς αυτούς.
            
         
               (4)
            
            
               Σύμφωνα με την αιτιολογική σκέψη 17 της οδηγίας (ΕΕ) 2016/681, οι κατευθυντήριες γραμμές της Διεθνούς Οργάνωσης Πολιτικής Αεροπορίας (ΔΟΠΑ) σχετικά με τις PNR θα πρέπει να αποτελούν τη βάση για την υιοθέτηση των υποστηριζόμενων μορφότυπων δεδομένων για τις διαβιβάσεις δεδομένων PNR από τους αερομεταφορείς προς τα κράτη μέλη.
            
         
               (5)
            
            
               Ο μορφότυπος δεδομένων PNRGOV αναγνωρίζεται ως διεθνές πρότυπο για τη διαβίβαση δεδομένων PNR και έχει αναπτυχθεί από κοινού από κυβερνήσεις, αερομεταφορείς και παρόχους υπηρεσιών, υπό την αιγίδα της Διεθνούς Ένωσης Αεροπορικών Μεταφορών (IATA), της ΔΟΠΑ και του Παγκόσμιου Οργανισμού Τελωνείων (ΠΟΤ). Ο μορφότυπος δεδομένων PNRGOV θα πρέπει να είναι σύμφωνος με τους οδηγούς εφαρμογής EDIFACT και XML για μηνύματα PNRGOV των Προτύπων Ανταλλαγής Δεδομένων Επιβατών και Αερολιμένων (PADIS), οι οποίοι έχουν εγκριθεί και δημοσιευτεί από την επιτροπή επικοινωνίας API/PNR των ΠΟΤ/IATA/ΔΟΠΑ.
            
         
               (6)
            
            
               Ο μορφότυπος UN/EDIFACT PAXLST είναι ο μορφότυπος δεδομένων για τη διαβίβαση εκ των προτέρων πληροφοριών για τους επιβάτες (API). Σύμφωνα με το άρθρο 8 παράγραφος 2 της οδηγίας (ΕΕ) 2016/681, ο μορφότυπος αυτός θα πρέπει να χρησιμοποιείται για τη διαβίβαση δεδομένων API, τα οποία οι αερομεταφορείς συλλέγουν κατά τη συνήθη πορεία των εργασιών τους, αλλά τα οποία δεν διατηρούν με τα ίδια τεχνικά μέσα όπως για άλλα δεδομένα PNR.
            
         
               (7)
            
            
               Επί του παρόντος, δύο πρωτόκολλα διαβίβασης, τα IBM MQ και IATA Type Β, είναι αυτά που χρησιμοποιούνται από την πλειονότητα των αερομεταφορέων για τη διαβίβαση δεδομένων των επιβατών στις εθνικές αρχές.
            
         
               (8)
            
            
               Το IBM MQ, ιδιόκτητο προϊόν της IBM Corporation, παρέχει ασφαλή και αξιόπιστη παράδοση μηνυμάτων, η οποία διαφυλάσσει την ακεραιότητα του μηνύματος και ελαχιστοποιεί τον κίνδυνο απώλειας πληροφοριών, χρησιμοποιώντας ουρές μηνυμάτων προκειμένου να διευκολύνει την ανταλλαγή πληροφοριών μεταξύ εφαρμογών, συστημάτων, υπηρεσιών και αρχείων.
            
         
               (9)
            
            
               Type B είναι η ονομασία που δόθηκε από την ΙΑΤΑ στα μηνύματα που χρησιμοποιούνται εντός και μεταξύ του κλάδου των αεροπορικών μεταφορών και ταξιδίων. Στον κλάδο των αερομεταφορών θεωρείται υψηλής αξιοπιστίας και ασφάλειας και, ως εκ τούτου, υποστηρίζει επιχειρηματικές εφαρμογές καίριας σημασίας.
            
         
               (10)
            
            
               Δεν είναι όλοι οι αερομεταφορείς σε θέση να υιοθετήσουν και να εφαρμόσουν εντός χρονικού πλαισίου μικρότερου των 4-5 ετών άλλα πρωτόκολλα διαβίβασης από εκείνα τα οποία χρησιμοποιούν σήμερα.
            
         
               (11)
            
            
               Σύμφωνα με το άρθρο 16 παράγραφος 2 της οδηγίας (ΕΕ) 2016/681, οι αερομεταφορείς θα πρέπει να μπορούν να χρησιμοποιούν τουλάχιστον έναν από τους μορφότυπους δεδομένων και τα πρωτόκολλα διαβίβασης που θεσπίζει η παρούσα εκτελεστική απόφαση, ένα έτος μετά την ημερομηνία έκδοσής της.
            
         
               (12)
            
            
               Η εκτελεστική απόφαση θα πρέπει, συνεπώς, να αναγνωρίζει την υφιστάμενη κατάσταση του κλάδου και να παρέχει στους αερομεταφορείς τη δυνατότητα να εξακολουθήσουν να χρησιμοποιούν, και για τους σκοπούς της οδηγίας (ΕΕ) 2016/681, τους μορφοτύπους δεδομένων και τα πρωτόκολλα μετάδοσης που σήμερα αποτελούν πρότυπο του κλάδου.
            
         
               (13)
            
            
               Από την άλλη πλευρά, η χρήση μορφοτύπων δεδομένων και πρωτοκόλλων διαβίβασης ανοικτού προτύπου, συμπεριλαμβανομένης της χρήσης ευρωπαϊκών προτύπων, θα πρέπει να ενθαρρύνεται στο μεγαλύτερο δυνατό βαθμό.
            
         
               (14)
            
            
               Επί του παρόντος, η Επιτροπή προωθεί την χρήση του πρωτοκόλλου «AS4», ιδίως στο πλαίσιο του μηχανισμού «Συνδέοντας την Ευρώπη» (CEF). Το πρωτόκολλο αυτό θα πρέπει, κατά συνέπεια, να καταχωριστεί ως εναλλακτική λύση προς τα πρωτόκολλα IBM MQ και IATA Type Β.
            
         
               (15)
            
            
               Ο κλάδος και τα κράτη μέλη θα πρέπει να ενθαρρύνονται να λαμβάνουν τα αναγκαία μέτρα, σε συνεργασία με τους διεθνείς εταίρους, με τη ΔΟΠΑ και τον ΠΟΤ, ώστε κατάλληλα πρωτόκολλα ανοικτού πρότυπου να συμπεριληφθούν στα διεθνώς αποδεκτά πρωτόκολλα αναφοράς για τη διαβίβαση δεδομένων PNR από τους αερομεταφορείς στις μονάδες στοιχείων επιβατών των κρατών μελών.
            
         
               (16)
            
            
               Η παρούσα εκτελεστική απόφαση θα πρέπει επομένως να επανεξεταστεί εντός τεσσάρων ετών από την ημερομηνία έκδοσής της, ώστε να εξεταστεί η δυνατότητα αντικατάστασης των ιδιόκτητων προϊόντων από πρωτόκολλα διαβίβασης ανοικτού προτύπου. Θα πρέπει επίσης να εξεταστεί η προσθήκη τυχόν αναθεωρήσεων στις υφιστάμενες εκδόσεις EDIFACT και XML των PRNGOV και EDIFACT PAXLST, καθώς και η ενδεχόμενη ανάπτυξη προτύπων XML για μηνύματα API.
            
         
               (17)
            
            
               Τα κράτη μέλη μπορούν επίσης να εξετάσουν τη δυνατότητα παροχής στους αερομεταφορείς αποδεικτικού παραλαβής της διαβίβασης δεδομένων PNR (χρησιμοποιώντας μήνυμα ACKRES). Η σχετική απόφαση θα πρέπει να βασίζεται σε διμερή συμφωνία μεταξύ του αερομεταφορέα και του κράτους μέλους, σύμφωνα με τις συστάσεις της IATA.
            
         
               (18)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 17 παράγραφος 1 της οδηγίας (ΕΕ) 2016/681,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κοινά πρωτόκολλα και υποστηριζόμενοι μορφότυποι δεδομένων
   1.   Κατά τη διαβίβαση δεδομένων PNR προς τις μονάδες στοιχείων επιβατών των κρατών μελών, σύμφωνα με την οδηγία (ΕΕ) 2016/681, οι αερομεταφορείς χρησιμοποιούν έναν από τους μορφότυπους δεδομένων και τα πρωτόκολλα διαβίβασης που απαριθμούνται στα σημεία 1 και 2 του παραρτήματος της παρούσας απόφασης.
   2.   Σε περίπτωση που οι αερομεταφορείς διαβιβάζουν δεδομένα εκ των προτέρων πληροφοριών για τους επιβάτες (API), τα οποία αναφέρονται στο άρθρο 8 παράγραφος 2 της οδηγίας (ΕΕ) 2016/681, χωριστά από τα δεδομένα PNR που διαβιβάζονται για την ίδια πτήση, χρησιμοποιούν τον μορφότυπο δεδομένων που αναφέρεται στο σημείο 3 του παραρτήματος της παρούσας απόφασης.
   3.   Κατά παρέκκλιση από τις ανωτέρω παραγράφους 1 και 2, οι αερομεταφορείς που δεν εκτελούν πτήσεις εκτός και εντός ΕΕ σύμφωνα με συγκεκριμένο και δημοσιευμένο πρόγραμμα και δεν διαθέτουν την αναγκαία υποδομή για να υποστηρίξουν τους μορφότυπους δεδομένων και τα πρωτόκολλα διαβίβασης που παρατίθενται στο παράρτημα, διαβιβάζουν τα δεδομένα PNR με ηλεκτρονικά μέσα που παρέχουν επαρκείς εγγυήσεις όσον αφορά τα μέτρα τεχνικής ασφάλειας και τα οποία συμφωνούνται διμερώς μεταξύ του αερομεταφορέα και του οικείου κράτους μέλους.
   Άρθρο 2
   Επανεξέταση
   1.   Η Επιτροπή προβαίνει σε επανεξέταση της παρούσας εκτελεστικής απόφασης έως τις 28 Απριλίου 2021. Η επανεξέταση αφορά ιδίως τη δυνατότητα να προβλεφθούν πρωτόκολλα διαβίβασης ανοικτού προτύπου είτε αποκλειστικά είτε επιπλέον των υφιστάμενων πρωτοκόλλων, με ταυτόχρονη εξασφάλιση της ευθυγράμμισής τους με τα διεθνή πρότυπα και τις βέλτιστες πρακτικές.
   2.   Λαμβάνοντας υπόψη την εν λόγω επανεξέταση, η Επιτροπή μπορεί να εγκρίνει την τροποποίηση της παρούσας απόφασης.
   Άρθρο 3
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 28 Απριλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 119 της 4.5.2016, σ. 132.
   
      ΠΑΡΑΡΤΗΜΑ
      1.   Μορφότυποι δεδομένων για τη διαβίβαση δεδομένων PNR
      
      
                  —
               
               
                  EDIFACT PNRGOV, όπως περιγράφεται στον οδηγό εφαρμογής EDIFACT· δεδομένα PNR που προωθούνται σε κράτη ή άλλες αρχές· μήνυμα PNRGOV έκδοση 11.1 ή μεταγενέστερη
                  
               
            
                  —
               
               
                  XML PNRGOV, όπως περιγράφεται στον οδηγό εφαρμογής XML· δεδομένα PNR που προωθούνται σε κράτη μέλη ή άλλες αρχές· μήνυμα PNRGOV έκδοση 13.1 ή μεταγενέστερη.
               
            2.   Πρωτόκολλα διαβίβασης για τη διαβίβαση δεδομένων PNR
      
      
                  —
               
               
                  IBM MQ
               
            
                  —
               
               
                  IATA Type Β
               
            
                  —
               
               
                  Προφίλ AS4 του ebMS 3.0 έκδοση 1.0, πρότυπο OASIS, δημοσιευμένο στις 23 Ιανουαρίου 2013. Εφαρμογή του AS4 σύμφωνα με το προφίλ e-SENS AS4 που έχει αναπτυχθεί από το πιλοτικό έργο μεγάλης κλίμακας e-SENS, τρέχον αναγνωριστικό και έκδοση: «PR — AS4-1.10». Από το 2017 ο χρηματοδοτικός μηχανισμός «Συνδέοντας την Ευρώπη» θα εξακολουθεί να διατηρεί και να βελτιώνει τις εν λόγω κατευθυντήριες γραμμές.
               
            3.   Μορφότυποι δεδομένων για τη διαβίβαση των δεδομένων API όταν διαβιβάζονται χωριστά από το μήνυμα PNR
      
      
                  —
               
               
                  EDIFACT PAXLST, όπως περιγράφεται στον οδηγό εφαρμογής των ΠΟΤ/IATA/ΔΟΠΑ για τα μηνύματα κατάστασης επιβατών (PAXLST), έκδοση 2003 ή μεταγενέστερη.